**КОНКУРС**

**ЗА ПРОЕКТИ ЗА ВЪВЕЖДАНЕ НА УСТОЙЧИВИ ПРАКТИКИ ЗА РАБОТА С ДАННИ В ДЕТСКАТА ГРАДИНА ЗА ЦЕЛИТЕ НА ПОДОБРЯВАНЕ НА КАЧЕСТВОТО**

**Фондация „Тръст за социална алтернатива“ (ТСА) кани академичните институции, специализирани в обучение и подкрепа на педагогически специалисти, да представят проектни предложения за въвеждане на устойчиви практики за работа с данни в детската градина за целите на подобряване на качеството.**

Поканата е за финансиране на проекти на обща стойност до 300 000 лева, с минимален и максимален размер на безвъзмездната финансова помощ, предоставяна за един проект **от 70 000 до 140 000 лева,** с максимален процент на безвъзмездната финансова помощ (БФП) до 100%.

**Проектните предложения се подават** [**на**](https://tsafoundation.sharepoint.com/sites/Grants/Shared%20Documents/Rejected%20after%20initial%20review/Quality%20CFP/%D0%BD%D0%B0) **електронна поща kindergarten240@tsa-bulgaria.org**. **Краен срок за представяне на проектни предложения: 19.01.2025 г.**

## Кои сме ние?

ТСА е дарителска организация, чиято мисия е да допринася за преодоляване на бедността и намаляване на неравенствата в българското общество. Бедността и системното изключване на ромите създават дълбоки неравенства в българското общество. Затова нашият подход е приобщаващ и насочен към постигане на икономически просперитет и социална справедливост за цялото общество и всеки човек в България. ТСА подкрепя програми, които със своите почтеност, потенциал за разрастване и прозрачност спомагат за подобряване благосъстоянието на най-бедните хора в България и могат да информират ефективни публични политики.

В сферата на ранното учене и грижа ТСА подкрепя инициативи, насочени към подобряване на достъпа до качествено ранно образование за децата от уязвими общности, повишаване качеството на педагогическите практики с цел постигане на по-високи резултати при развитието на децата, с фокус върху училищната готовност, разбирана като комплекс от познавателни, социални и емоционални умения и нагласи. В качеството си на пионер и инкубатор на иновативни идеи, ТСА проучва подходи за преодоляване на дълбоко вкоренените различия в постиженията, прилага ги, и участва в най-съвременни оценки на въздействието на нашите проекти с помощта на надеждни изследователски методи като рандомизирани контролирани проучвания.

## Описание на проблема

Висококачественото ранното учене и грижа е от решаващо значение за физическото, познавателното, социалното и емоционалното развитие на децата. Качествените услуги за ранно образование осигуряват стимулираща и грижовна среда, в която децата могат да изследват, учат и развиват важни умения, и в която намират отражение техните интереси и силни страни, а потребностите им са подкрепени.

Педагозите във висококачествените образователни институции се отличават с това, че **прилагат основани на доказателства практики и индивидуализират подходите си** така, че да отговарят на разнообразните интереси и нужди на малките деца. Това означава, че педагозите наблюдават децата, колегите си и себе си, документират наблюденията си, рефлектират върху тях с останалите членове на екипа и правят промени въз основа на този анализ, а също така и регулярно събират множество други данни от разнообразни източници (анкети и разговори с родители, детски портфолиа, анализ върху детски рисунки, чеклисти и т.н.). Утвърждавайки подобен **цикъл на използване на данни, наречен „измерване с цел учене“ – събиране, анализ, осмисляне, планиране, и прилагане** – те вземат информирани решения за ефектите от работата им върху ученето и развитието на децата, и по този начин те непрекъснато подобряват своите практики. Тази индивидуализирана и подкрепяща среда от своя страна насърчава децата да развиват основни умения, в това число езикови умения, умения за решаване на проблеми, за саморегулация, а също и важни нагласи като нагласата за учене и любопитството, които са жизненоважни за по-късния академичен успех и цялостното благосъстояние (умения на XXI век).

Детските градини в България не събират целенасочено данни с цел анализиране на тенденции, процеси и ефекти от работата в образователната институция, които биха могли да дадат информация за важни елементи на качеството и да служат за екипно учене и усъвършенстване. Липсват системни практики за събиране и анализ на информация относно качество на педагогически практики; взаимоотношения и взаимодействия; базирани на доказателства нужди от професионално развитие на екипа; демографски тенденции; силни страни и нужди на семействата; силни страни и нужди на общността; финансови данни; данни относно благосъстоянието на екипа, задържането на кадри и т.н. Липсата на системност в събирането и анализа на такива данни се дължи както на недостатъчна информираност за критично важното значение на събирането на данни и рефлексията върху информацията, която те носят, така и на липсата на умения за вземане на решения въз основа на тази информация, за планиране и за въвеждане на нови практики и подходи, информирани от доказателства.

## Цели на конкурса

 Конкурсът има за цел да подобри качеството на образованието и грижите в ранна възраст в детски градини, работещи с деца от уязвими общности (с фокус върху ромите) чрез въвеждане на подходи за „измерване с цел учене“, които подкрепят екипите **да развият нагласи, умения и устойчиви процеси за регулярно събиране, анализ, и осмисляне на данни, и за планиране и прилагане на нови педагогически подходи въз основа на данните.** По този начин очакваме педагогическите подходи по-добре да отразяват развитийните нужди и интереси на всяко дете, както и стремежите и възможностите за подкрепа на родителите. Подобна индивидуализация на педагогическия подход въз основа на непрекъснат анализ на данни се очаква да повиши ангажираността и благосъстоянието на децата, водейки до по-високи резултати при децата (академични, социално-емоционални, здравни и др.).

Проектите следва да постигнат утвърждаване на устойчив цикъл на подобрение на практиките в детската градина чрез проучване, анализ и планиране (виж. Фиг. 1). Данните следва да обхващат не само академичния прогрес на децата, но и тяхната ангажираност в процеса на учене, благосъстоянието им, интересите им, групови и индивидуални поведения/явления, възможности на родителите за включване в процеса на учене вкъщи и в детската градина, приоритетите и притесненията им, ефективността на елементи на учебната среда, поведения и взаимоотношения в рамките на педагогическите екипи, и др.

*Фиг. 1: Цикъл на непрекъснато учене, основан на данни. Източник Zaentz Center, Harvard University, Creating a Data-Use Culture in Leadership and Learning Communities*

 Одобрените инициативи в рамките на настоящата конкурсна процедура следва да насърчават устойчиви промени в детската градина за въвеждане както на ***структури***, така и на ***процеси*** за използването на данни за целите на ученето. Под структури следва да се разбират онези конкретни елементи, които гарантират цикъл на постоянно проучване и анализ. Такива са например въвеждането на инструменти за събиране на данни, определянето на екипи, роли и очаквания от тях, както и определяне на време за редовни срещи във връзка с работата с данни, указания и планове за работата с данни. Под процеси следва да се разбират онези взаимодействия, произтичащи от работата с данни, в т.ч. процеси за целеполагане и планиране, процеси на рефлексия, процеси на екипно и индивидуално учене и др.

## Допустими дейности

Проектните дейности следва да гарантират устойчиво постигане на целите на конкурса, като създадат трайни структури и процеси на нивото на детската градина за подобряване на качеството на база събиране и анализ на данни. Допустими дейности са:

* Детайлно планиране на дейности, ресурси (вкл. човешки), документи, и процеси по проекта;
* Оказване на редовна методическа подкрепа за екипа на детската градина за проучване на налични данни и за оценка на нуждите от прилагане на допълнителни инструменти за събиране на данни в детската градина за целите на повишаването на качеството на практиките; входяща диагностика според методологията, вкл. прилагане на тестове, наблюдения, интервюта, анкети и др.;
* Подготовка и провеждане на обучения на педагогическите и непедагогическите специалисти относно инструменти и подходи за събиране на данни, документиране, рефлексия (вкл. на индивидуално и/или на екипно ниво), анализ и планиране;
* Оказване на подкрепа на екипа за прилагане на тези инструменти и подходи, както и за екипна рефлексия върху резултати и за планиране на база на получените резултати чрез менторство, наблюдения на практиката, фасилитиране на рефлексия и групово учене (например под формата на професионални учещи се общности), и др.;
* Редовна подкрепа на лидера на институцията за институционализиране на структурите и процесите на работа с данни и гарантиране тяхната устойчивост;
* Обобщаване и публикуване на доклад с резултатите от проекта;
* Изготвяне на учебен план за създаване на избираеми курсове за бакалавър, магистър и следдипломна квалификация в областта на педагогиката (с фокус върху предучилищното образование) и управлението на образованието, на тема подобряване на педагогическите практики чрез непрекъснат цикъл на събиране на данни, анализ, осмисляне, планиране и прилагане;
* Организиране на обмен на опит между участващите в проекта детски градини;
* Управление на проекта.

Индикативната интензивност на подкрепата на място в детската градина следва да бъде не по-малко от 1 ден/седмично.

Цел на настоящия конкурс не е разработването или адаптацията на софтуерни решения за събиране на данни, нито въвеждането на интерактивни дейности с децата или професионалистите. Въпреки това, съвременните технологични решения могат да бъдат полезни в процеса на събиране и анализ на данни. Настоящият конкурс позволява закупуването и използването на прости многофункционални техники и софтуерни решения според нуждите, проучени в хода на проекта, например:

* Фотоапарати или видео камери с цел заснемане на процеса на учене и анализ след това;
* Ламиниращи машини с цел изготвяне на карти за гласуване или други форми на избор от страна на децата;
* Крачкомери или други инструменти за замерване на здравословното състояние с цел анализ на физическата натовареност на децата или екипа;
* Таблети за учителите с цел бързо попълване на анкети за инциденти през деня или за водене на дигитални бележки относно отделните деца;
* Дигитални асистенти за анализ на говор с цел обогатяване на въвеждания от педагога речник;
* Платена регистрация за онлайн изкуствен интелект като ChatGPT с цел бърза обработка и визуализация на данни.

Кандидатите могат да заложат в бюджетните си предложения до 10% от общите разходи за закупуване на подобни техники и софтуерни решения, без да уточняват точния им вид. Конкретните покупки и предназначение следва да бъдат предварително писмено одобрени от ТСА. Закупената по проекта техника и софтуерни решения остават за детските градини след края на проекта.

## Целеви групи

Целева група на проектите са педагогическите и непедагогическите специалисти в детски градини, работещи с деца от ромска общност. Задължително е включването на директора на детската градина в дейности по проекта с цел мотивиране на екипа и гарантиране на институционална устойчивост на въвежданите нови процеси и структури.

## Очаквани резултати

В рамките на конкурсната процедура ТСА цели да постигне следните количествени и качествени резултати:

**Индикатори за непосредствен резултат:**

* Брой педагогически и непедагогически специалисти, прилагащи нови подходи за работа с данни с цел постоянно подобряване на качеството на практиките в детската градина – 40 /общо в рамките на процедурата/
* Брой деца, обучавани от учители, прилагащи нови подходи – 500 (включително деца, постъпили в детската градина през втората година на проектите) /общо в рамките на процедурата/
* Брой въведени устойчиви нови институционални процеси и структури за работа с данни с цел подобряване на педагогическите практики – 3 /общо в рамките на процедурата/
* Брой разработени учебни планове за нови курсове или редактирани учебни планове за съществуващи курсове с цел въвеждане на принципи и практики за цикъл на учене чрез измерване в предучилищното образование – 3 /общо в рамките на процедурата/

**Индикатори за ефект:**

* **На ниво деца: повишена училищна готовност и подобрени умения на XXI век с фокус върху** повишена ангажираност в дейности, подобрено благосъстояние, подобрени речеви умения, подобрена емоционална регулация, подобрени социални умения.
* **На ниво учители**: развити умения за използване на разнообразни подходи и инструменти за събиране и анализиране на данни по отношение на децата, на семействата и общностите и на собствените практики, за екипна рефлексия върху получената информация, за документиране и планиране.
* **На ниво образователна институция**: изградени вътрешни структури и процеси за поддържане на устойчив цикъл на подобряване на практиката въз основа на данни.
* **На ниво финансирана институция:** въведени нови курсове или добавено съдържание в съществуващи курсове върху принципи и практики за цикъл на учене чрез измерване в предучилищното образование.

## Оценка на въздействието

ТСА ще извърши оценка на въздействието на ниво учител, детска градина и дете. На ниво учител и детска градина, ТСА ще приложи методи като наблюдение, интервю, фокус групи. Методологията за оценка на въздействието на ниво дете ще бъде съвместно изработена с одобрените кандидати. Информацията от началните и крайни измервания чрез наблюдения ще бъде споделена с одобрените кандидати и с педагогическите екипи.

## Финансови параметри

|  |  |
| --- | --- |
| Минимален размер на БФП | 70,000 |
| Максимален размер на БФП | 140,000 |
| Максимален процент на БФП | 100% |

Бюджетите на кандидатите следва също да включват разходи за управление, мониторинг на дейностите, финансова отчетност, и комуникация на резултатите.

Съфинансирането не е изискване за настоящия конкурс, но наличието на съфинансиране, включително и в натура, е един от критериите за оценка на проектните предложения.

## Допустими кандидати и партньори

Допустими кандидати в конкурса са висши учебни заведения, както и центрове и институти, свързани с тях.

Не се допуска подаването на повече от една концепция от всеки кандидат.

ТСА приема кандидатстването в партньорство. Препоръчани партньори са детски градини и неправителствени организации. Възможни са и други партньорства, като необходимостта им следва да бъде добре обоснована в проектното предложение. Формирането на партньорство с детски градини преди подаването на проектното предложение не е задължително, но в този случай очакваме проектните предложения ясно и точно да описват планирания метод на подбор на детски градини, и ТСА си запазва правото допълнително да одобри избора на детски градини.

## Как да кандидатствам

Кандидатите следва да предоставят в срок до 19 януари 2025 г. **формуляр за проектно предложение, попълнен на български език. Формулярът се подава на** kindergarten240@tsa-bulgaria.org**, заедно с всички други необходими документи (виж Приложение 1).**

Одобрените кандидати ще бъдат поканени на дискусия за обсъждане на коментари по проектното предложение. Само след задоволителното адресиране на коментарите от страна на кандидата, ще се пристъпи към сключване на договор за финансиране. Кандидатите, които не се класират на този етап, няма да бъдат информирани индивидуално.

**ТСА ще организира информационна среща по проекта**, която ще се проведе онлайн, а запис от срещата ще бъде публикуван на интернет сайта на ТСА. Информация за датата и часа на срещата и възможностите за включване в нея ще бъдат публикувани на сайта на ТСА.

## Важни дати и срокове

|  |  |
| --- | --- |
| Краен срок за подаване на концепции (17:00 часа) | 19.01.2025 |
| Уведомяване на одобрените кандидати | 21.02.2025 |
| Сключване на договори за финансиране | 31.03.2025 |
| Старт на проектите | 01.04.2025 |
| Край на проектите | 30.06.2027 |

## Дефиниции

За целите на настоящия конкурс са използвани следните определения на понятия:

**Работа с данни**: в контекста на образователните институции под работа с данни се има предвид систематичното събиране, анализ и приложение на различни типове данни за информиране на процесите на вземане на решения, за усъвършенстване на образователните практики и за подобряване резултатите на децата и учениците.

**Рефлексия**: систематичен и целенасочен процес на анализ на образователните практики на анализ на образователните практики, взаимодействия, резултати и преживявания с цел идентифициране на области за усъвършенстване и предприемане на промени, водещи до по-добро педагогическо взаимодействие и учене.

**Документиране**: систематично записване, организиране и съхраняване на различни видове информация, доказателства и данни, свързани с организационните процеси, взаимодействия и резултати на образователната институция. В по-тесен смисъл по отношение на педагогическата практика документирането е процес на онагледяване на ученето, той прави ученето на децата и учениците видимо и представя преживяванията и опита на децата в детската градина/училището.

**Наблюдение**: метод за набиране на информация. В контекста на образователните институции наблюдението може да бъде насочено към различни елементи в образователния процес. Наблюдението на децата е само един от възможните начини за прилагане на този метод, като може да се прилага също наблюдение на практиката на учителя, самонаблюдение, наблюдение от колега или от наставник. Конкретно **наблюдението на децата** предполага систематично вглеждане, вслушване и документиране на поведението, заниманията, интересите, ангажираността и благосъстоянието, стила на учене и мн. др. аспекти на ученето и развитието на децата, видими в занималнята.

## Препоръчана литература

Hattie, J. (2012). Visible Learning for Teachers: Maximizing Impact on Learning.

Stacey, S. (2023). Pedagogical Documentation in Early Childhood: Sharing Children's Learning and Teachers' Thinking.

Bredekamp, S. et al. (2020). Effective Practices in Early Childhood Education: Building a Foundation.

CLEE: Center for Leadership & Educational Equity. Resource Library - <https://www.clee.org/resources/>

BankStreet College of Education. Learning to Teach: Observing and Reflecting - <https://www.bankstreet.edu/research-publications-policy/snapshots-of-practice/learning-to-teach-observing-and-reflecting/>

NAEYC. DAP: Observing, Documenting, and Assessing Children’s Development and Learning - <https://www.naeyc.org/resources/position-statements/dap/assessing-development>

Laevers, F (ed) (2005). Well-being and Involvement in Care Settings: A process orientated self-evaluation instrument for care settings.

ISSA. (2010). Competent Educators of the 21st Century: Principles of Quality Pedagogy

Alayli, A. et al. Elements and Pathways to Establish Professional Learning Communities for Early Childhood Professionals - <https://www.issa.nl/sites/default/files/www-issa/u794/PLC_HS4ECD_July23.pdf>

## Приложения

Приложение 1 – Пакет от необходими документи за кандидатстване за финансиране от ТСА